Samyeko monasterioa

Samyeko monasterioa Tibeteko tenplu budistarik zaharrena da. VIII. mendearen amaieran eraiki zen eta Padmasambhavak sortu zuen. Tenpluak tenplu txiki ugari dituen hesi biribil bat dauka. Erromes tibetarrentzat garrantzi berezia duen lekua da. Lhasa hiriburutik 120 bat kilometro hego-ekialdera dago, Pekinek kontrolatzen duen eremu turistiko mugatu baten barruan.

2007ko maiatzean, Gizakiaren eta Demokraziaren Eskubideen aldeko Tibeteko Zentroak adierazi zuen Txinako polizia armatuak Padmasambhavaren estatua erraldoi bat eraitsi zuela monasterioan, eta suntsiketaren ondorioz sortutako blokeak leku ezezagun batera eraman zituztela. Estatua, Guangdong probintziako Guangzhou hiriko biztanleek dohaintzan emandako funtsekin eraiki zen.

 Historia 
Trisong Detsen Tibeteko erregeak budismoa ezarri zuen bere lurraldean. Bere erregealdian, 779an, Shantarakshitak eta Padmasambhavak Samyeko monasterioa sortu zuten, herrialdeko lehen monasterio budista.

Shantarakshita monje indiarrak, bere irakaskuntza sutretan oinarrituta zegoenak, monasterio bat eraikitzeko lekua aukeratu zuen. Hala ere, altuera jakin batera iristean, eraikina erori egin zen. Eraikuntza saiakera berriak egin ziren, arrakastarik gabe. Orduan iritsi zen Tibetera Padmasambhava, budismo tantrikoaren maisu indiarra, monasterioa 779an altxatu zuena.

Trisong Detsen erregeak eztabaida filosofiko bat antolatu zuen orduan, Indiako eta Txinako budismoa praktikatzen zutenen artean. 792an, Lasaren kontzilioa bezala ezagutzen den eztabaidaren ondoren, Indiako budismoak arrakasta izan zuen. Trisong Detsenek budismoa estatu erlijio izendatu zuen, Padmasambhava eta bere emazte mistiko Yeshe Tsogyalen aurrean, baita itzultzaile ugariren aurrean ere, Vairotsana kasu.

 Monasterioa 
Monasterioak mandala erraldoi baten forma du, erdian tenplu nagusia duela, Meru mendi mitikoa irudikatuz. Gainerako eraikinak puntu kardinalei dagozkien izkinetan altxatzen dira, kontinenteak eta unibertso budistaren beste elementu batzuk irudikatuz.

Tenplu nagusia tibetar arte erlijiosoz beteta dago, horma-irudi zein estatua itxurarekin. Erlikia garrantzitsuak ere baditu. Tibetar askorentzat erromes-lekua da.

 Erreferentziak 

 Kanpo estekak 

Kategoria:VIII. mendeko arkitektura